Document ID: 31987D0237

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 27ης Απριλίου 1987
για την έγκριση της σιωπηρής ανανέωσης ή της διατηρήσης σε ισχύ ορισμένων συνθηκών φιλίας, εμπορίου και ναυτιλίας και ομοειδών συμφωνιών τις οποίες τα κράτη μέλη έχουν συνάψει με τις τρίτες χώρες
(87/237/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την απόφαση 69/494/ΕΟΚ του Συμβουλίου της 16ης Δεκεμβρίου 1969 περί της προοδευτικής ομοιομορφίας των συμφωνιών που αφορούν τις εμπορικές σχέσεις των κρατών μελών με τις τρίτες χώρες και περί της διαπραγμάτευσης των κοινοτικών συμφωνιών (1), και ιδίως το άρθρο 3,
την πρόταση της Επιτροπής,
Εκτιμώντας:
ότι, για τις συνθήκες φιλίας, εμπορίου και ναυτιλίας και τις ομοειδείς συμφωνίες των κρατών μελών της Κοινότητας, η σιωπηρή ανανέωση ή η διατήρηση σε ισχύ μετά το τέλος της μεταβατικής περιόδου εγκρίθηκε τελευταία με την απόφαση 86/19/ΕΟΚ (2)·
ότι τα ενδιαφερόμενα κράτη μέλη ζήτησαν την άδεια να ανανεώσουν σιωπηρά ή να διατηρήσουν σε ισχύ τις διατάξεις των οποίων το αντικείμενο υπάγεται στην κοινή εμπορική πολιτική, κατά την έννοια του άρθρου 113 της συνθήκης, και οι οποίες περιλαμβάνονται στις συνθήκες φιλίας, εμπορίου και ναυτιλίας και στις ομοειδείς συμφωνίες που απαριθμούνται στο παράρτημα, προκειμένου να αποφύγουν διακοπή των συμβατικών εμπορικών σχέσεων τους με τις σχετικές τρίτες χώρες·
ότι, όμως, τα περισσότερα από τα θέματα που καλύπτονται απ' αυτές τις διατάξεις των εθνικών συνθηκών και συμφωνιών αποτελούν πλέον αντικείμενο κοινοτικών συμφωνιών· ότι, υπό τις συνθήκες αυτές, πρόκειται να εγκριθεί η διατήρηση των διατάξεων αυτών, μόνο για τα θέματα που δεν καλύπτονται από κοινοτικές συμφωνίες· ότι η έγκριση αυτή δεν μπορεί, επομένως, να παραβλάψει την υποχρέωση των κρατών μελών να αποφύγουν, και αν χρειαστεί να εξαλείψουν, κάθε ασυμβίβαστο μεταξύ των συμφωνιών αυτών και των διατάξεων του κοινοτικού δικαίου·
ότι, εξάλλου, οι διατάξεις των συνθηκών και συμφωνιών που θα ανανεωθούν σιωπηρά ή θα διατηρηθούν σε ισχύ δεν πρέπει να αποτελέσουν, κατά την εξεταζόμενη περίοδο, εμπόδιο για την εφαρμογή της κοινής εμπορικής πολιτικής·
ότι τα ενδιαφερόμενα κράτη μέλη διακήρυξαν ότι η σιωπηρή ανανέωση ή η παράταση της ισχύος των συνθηκών και συμφωνιών αυτών δεν θα μπορούσε να εμποδίσει την έναρξη κοινοτικών εμπορικών διαπραγματεύσεων με τις σχετικές τρίτες χώρες και τη μεταφορά των εμπορικών θεμάτων, που συμπεριλαμβάνονται στις υφιστάμενες διμερείς συμφωνίες, σε κοινοτικές συμφωνίες·
ότι, κατόπιν των διαβουλεύσεων που προβλέπονται στο άρθρο 2 της απόφασης 69/494/ΕΟΚ, διαπιστώθηκε, όπως το επιβεβαιώνουν οι προαναφερθείσες διακηρύξεις των κρατών μελών, ότι οι διατάξεις των εν λόγω διμερών συνθηκών και συμφωνιών δεν αποτελούν, κατά την περίοδο που εξετάζεται, εμπόδιο για εφαρμογή της κοινής εμπορικής πολιτικής·
ότι, πάντως, τα ενδιαφερόμενα κράτη μέλη δήλωσαν ότι δέχονται να προβούν στην προσαρμογή ή, αν χρειαστεί, στην καταγγελία των συνθηκών και συμφωνιών αυτών, στο μέτρο που η σιωπηρή ανανέωση ή η διατήρηση σε ισχύ των διατάξεων που έχουν σχέση με τα θέματα που υπάγονται στο άρθρο 113 της συνθήκης θα παρουσιάζοταν, κατά την περίοδο που εξετάζεται, ως εμπόδιο στην εφαρμογή της κοινής εμπορικής πολιτικής·
ότι οι συνθήκες και συμφωνίες που εξετάζονται περιλαμβάνουν ρήτρες καταγγελίας με προθεσμία προειδοποιήσεως μεταξύ των τριών και δώδεκα μηνών·
ότι, υπό τις συνθήκες αυτές, δεν υπάρχει αντίρρηση για την σιωπηρή ανανέωση ή τη διατήρηση σε ισχύ των εν λόγω διατάξεων μέχρι τις 31 Δεκεμβρίου 1988,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι διατάξεις των οποίων τα θέματα υπάγονται στην κοινή εμπορική πολιτική, κατά την έννοια του άρθρου 113 της συνθήκης, και που περιλαμβάνονται στις συνθήκες φιλίας, εμπορίου και ναυτιλίας και στις ομοειδείς συμφωνίες που απαριθμούνται στο παράρτημα, μπορούν να ανανεωθούν σιωπηρά ή να διατηρηθούν σε ισχύ μέχρι τις 31 Δεκεμβρίου 1988, στους τομείς που δεν καλύπτονται από τις συμφωνίες μεταξύ της Κοινότητας και των οικείων τρίτων χωρών και εφόσον δεν αντιβαίνουν στις υφιστάμενες κοινές πολιτικές.
Άρθρο 2
Η παρούσα απόφαση απευθύνεται στα κράτη μέλη.
Λουξεμβούργο, 27 Απριλίου 1987.

Labels: 8
3
5